Reedel olid talvepäevi avama ja talvepäevadele kogunenuid  tervitama tulnud Viljandi praostkonna praosti kt Rein Schihalejev ning Põltsamaa linnapea Jaan Aiaots. Pärast avajumalateenistust viis noortejuht Tiina Kliiman läbi õhtuprogrammi: mitme tutvumismänguga sulatati jääd ja ehitati sildu Eesti erinevatest paikadest pärit noorte vahel. Koguduse esindused tutvustasid end ning kui tavapäraselt ärgitavad noortejuhid noori tegutsema, ise kõrvalt jälgides, siis seekord korraldasid Viljandi Jaani koguduse noored võistlusmängu hoopis noortejuhtidele. Mängulust nakatas ja naeruteraapia kosutas kõiki.